Prestisjen må vike for fornuften

Kompromissforslaget om bybanen i sentrum blir naturlig nok slaktet. Mindre omtalt er det hvor destruktivt forslaget med dagløsning i Sandviken er.

Publisert Publisert 6. juni 2014

DYR SAK: I en så stor og dyr sak kan man ikke påkoste seg et dårlig vedtak for å hindre at byrådsleder Ragnhild Stolt Nielsen, Dag Skansen og en håndfull andre skal miste ansikt, mener Kurt Oddekalv. Foto: FOTO: ELIAS DAHLEN

Debattinnlegg

Kurt Willy Oddekalv Leder i Miljøvernforbundet

Denne artikkelen er over seks år gammel

Kurt Oddekalv Foto: Arkiv

Byrådet, som representerer Høyre, Krf og Frp, og som samlet har flertall i bystyret, har nylig lagt fram en tragikomisk bybanetrasé i sentrum og Sandviken. Med rette har kompromissforslaget i sentrum med et innslag ved Kjøttbasaren blitt slaktet av en rekke personer. Mindre omtalt er det hvor destruktivt dette forslaget med dagløsning blir i Sandviken.

Les også En setning var nok for KrF

Opptakten

Forløpet til dette traseforslaget var at avgåtte byråd Filip Rygg (Krf) åpenbart innså at bare en fjerdedel av bystyrerepresentantene støttet ham i å legge bybanen over Bryggen. Da legger han fram en dårlig løsning som tidlig ble sortert ut i planprosessen. Tunnelinnslag ved Kjøttbasaren og utslag til dagløsning i Sandviken. Samtidig vil han regulere Bryggen-trase som reserve. Slik regner han med at i verste fall får han dagløsning i sentrum og Sandviken utenom Bryggen og sannsynligvis dagløsning hele veien hvis dette vedtas.

I egen felle

Forsikringene hans gjør imidlertid at det overveldende flertallet av tunneltilhengere ikke vil regulere noen reserveløsning over Bryggen. Dermed sitter han i sin egen felle. Da risikerte han å stå ansvarlig for en trase som vil ha store utfordringer med grunnvann ved tunnelinnslaget, innsigelse fra riksantikvaren og i beste fall kunne ta svært lang tid å bygge. Da han ikke kan stå ansvarlig for dette, går han av.

Les også Damen ingen vil høre på

Når byrådsleder Ragnhild Stolt Nielsen vurderer å kaste dem ut av byrådet, snur de.

I etterkant av dette, vil partiet hans trekke seg fra å støtte det elendige kompromissforslaget. Når byrådsleder Ragnhild Stolt Nielsen vurderer å kaste dem ut av byrådet, snur de. Begrunnet med at de fikk gjort noen endringer som ingen andre enn dem kan se betydningen av. Det er åpenbart for pinlig for Krf å innrømme som sant er at de blir i byrådet for å beholde noen svært godt lønnede stillinger. Å sikre godt betalte verv for et for pamper i fylkestinget og kommunestyret er tydeligvis like viktig som å bygge nye kirker for Krf.

Trasé tilpasset Bergen

Det som ikke er bra for Bergen er å la bybanen knuse seg gjennom eldre bebyggelse i sentrum og også Sandviken. Det som er bra er å ha en funksjonell bane som ivaretar både vår eldre bebyggelse og sikrer byutvikling utover i Åsane hvor det er rom for det. Tunnelforslagene har også den store fordel at de slipper å gå i blandet trafikk og ta krappe svinger. Bybanen til Nesttun går senere enn det som var prognosen i forkant av byggingen. Med de krappe svingene som er i Bergen sentrum vil både det forslaget som foreligger og en Bryggen-løsning etter all sannsynlighet gå tregere enn det som skisseres. Med så mange folk som krysser gatene i sentrum, hvorav mange beruset på kveldstid er både Kjøttbasarinnslag og Bryggen-trasé sikkerhetsmessig uforsvarlig uten å bli sperret med gjerder selv med lav fart.

Sandviken trenger tunnel

Sandviken har havnet i bakgrunnen av debatten om hvor bybanen skal gå i sentrum. Alternativet som er lagt fram med dagløsning fra Sjøgaten og nordover mot NHH, er en katastrofe for Sandviken. Det vil bli et trafikalt kaos, spesielt under bygging. Sandviken som en sentral, veldig tettbebygd bydel med gammel trehusbebyggelse har behov for en tunnel.

Arbeiderpartiet fortjener skryt for et konstruktivt forslag som vil være bra for både sentrum, Sandviken og Åsane

Miljøvernforbundet gikk i vår høringsuttalelse inn for tunnelalternativ 2, med et ekstra stopp nært Sandviken sykehus. Noe som innebærer tunnel fra Peter Motzfelds gate og gjennom Sandviken. Alternativet til Arbeiderpartiet, med en forlenget Fløyfjellstunnel for biler i kombinasjon med en bybanetrase i frigjort vei, er et veldig bra alternativ for Bergen. Selv om dette alternativet avviker fra vårt foretrukne, fortjener Arbeiderpartiet skryt for et konstruktivt forslag som vil være bra for både sentrum, Sandviken, Åsane og Bergen som helhet.

En parodi på demokrati

Det er underlig at trasevalget som nå er lagt fram, ennå kan bli vedtatt. Dette er mer et spill for idiotiet enn et spill for galleriet. Det er åpenbart et solid flertall som vil ha tunnelinnslag i Peter Motzfelds gate både i bystyret som helhet og blant byrådspartienes kommunestyrerepresentanter. Det ligger an til at et lite mindretall får gjennomslag for et elendig kompromissvedtak i Bergen, som med over 270 tusen innbyggere er landets nest største kommune. Man skulle ikke tro at noe slikt var mulig.

Dette er mer et spill for idiotiet enn et spill for galleriet.

Prestisjen må vike

Nå er det på tide at prestisjen viker for fornuften. Men da må Arbeiderpartiet få støtte av minst 15 flere enn sine egne 19 mandater i bystyret. I en så stor og dyr sak kan man ikke påkoste seg et dårlig vedtak for å hindre at byrådsleder Ragnhild Stolt Nielsen, Dag Skansen og en håndfull andre skal miste ansikt. Bybanen gjennom Sandviken til Åsane er en varig endring med store utbyggingskostnader. Dette er så viktig at flertallet internt i Høyre samt Fremskrittspartiet burde forventes å gå sammen med Arbeiderpartiet om tunnel løsning fra Peter Motzfeldt gate gjennom Sandviken. Det er en grenseløs demokratisk farse om et flertall skal la seg binde av et mindretall som attpåtil forsøker å lure dem.

Tom trussel

Prisen for å inkludere et lite mindretall i denne dårlige kompromissløsningen er altfor stor. Ovenfor bystyret har byrådene ingen ting annet enn den tomme trusselen med å true med å gå av fra sine godt lønnede stillinger. Det er nå høyst nødvendig at det store flertallet bruker sitt flertall som de har fått fra oss velgere til å vedta tunnelinnslag ved Peter Motzfeldts gate og en av de to tunnelløsningene i Sandviken.

Jeg håper virkelig at minst 15 bystyrerepresentanter vil gå sammen med Arbeiderpartiet om tunnel fra Peter Motzfeldts gate, og samtidig forhindre byrådets destruktive trasé for bybanen gjennom Sandviken til Åsane.

Publisert Publisert: 6. juni 2014 21:33